A döntőt február 27-én tartotta az MTVA nyolc előadó részvételével. A végeredmény a nézői szavazás illetve a szakmai zsűri szavazatai alapján alakult ki. A zsűri a dalok elhangzása után csak szóban értékelte a produkciókat. Az összes dal elhangzása után, az Eurovíziós Dalfesztivál gyakorlatához hasonlóan pontozta a produkciókat a zsűri. Az első helyezett 10 pontot kapott, a második 8-at, a harmadik 6-ot, míg a negyedik 4 pontot. A pontozás során a négy legtöbb pontot szerzett dal közül a nézők A Dal 2016 applikációján keresztül, a műsor hivatalos honlapján vagy SMS-ben küldött szavazatokkal választották ki a verseny győztesét. A műsort élőben közvetítette a Duna és a Duna World, illetve interneten a "mediaklikk.hu/dal" és a "eurovision.tv". A versenyprodukciók mellett extra fellépő volt a 2009-es Eurovíziós Dalfesztivál norvég győztese, Alexander Rybak, aki a "Fairytale"-t adta elő, illetve Boggie, A Dal 2015 győztese, aki a "Camouflage" című dalával lépett fel.